**Pozvánka**

**X-lógia hľadania výšin 28**

Milí priatelia, kamaráti,

opäť prišiel čas na dobrú správu. Pozývame vás do ďalšieho príbehu „X-lógia hľadania výšin 28“. Tentokrát nás privítajú Tatry, ale nie tie najvyššie. Pôjdeme do najvýchodnejších. Keď sa povie Belianske Tatry, každý si predstaví známu obec Ždiar, alebo Ždiarske Vidly, vypínajúce sa pyšne nad obcou. Ždiar je známy svojou „goralskou architektúrou a kultúrou. Typické drevenice, goralské kroje a vychýrené goralské zábavy... Málokto si však uvedomí, že okolie Ždiaru nie sú len „Belianky“, ale aj pohorie Spišská Magura, ktorého bočný hrebeň lemuje obec z východnej strany. Spišská Magura bola a dúfam je v lete menej navštevovaným pohorím, a preto by mohlo byť slušnou alternatívou pre tých, ktorí vyhľadávajú pokojnejšiu turistiku.

Samotné pohorie Belianskych Tatier tvorí 14 km dlhý vápencový hrebeň ležiaci takmer kolmo ku hrebeňu Vysokých Tatier. Najvyšším vrcholom pohoria je Havran (2 151m). Nanešťastie všetky vrcholy „Belianok“ sú turisticky neprístupné. To však neznamená, že sa nedajú uskutočniť zaujímavé túry, či výlety. Hádam najznámejšia túra vedie priamo z obce Ždiar krajom rezervácie, náučným chodníkom, Monkovou dolinou do Kopského sedla. Sedlo leží na pomedzí Vysokých a Belianskych Tatier. Je bránou do oboch častí Tatier: Zo sedla je však možné dolinami Zadné Meďodoly a Javorovou prísť do obce Tatranská Javorina, z ktorej je len na skok do Poľska. Neďaleko obce vedie chodník ku menej navštevovanej Belianskej jaskyni.

Bočný hrebeň Spišskej Magury, vinúci sa ponad obec Ždiar, je zaujímavý hlavne výhľadmi na masív „Belianok“. Najľahšia možnosť dostať sa na bočný hrebeň je z blízkej Bachledovej doliny. Naň je možné peši vystúpiť, alebo sa vyviesť celoročne prevádzkovanou sedačkovou lanovkou, a tak sa dostať na Malú Poľanu (1151m). Atrakciou Poľany je chodník vedúci korunami stromov s vyhliadkovou vežou. Ďalej sa dá pokračovať hrebeňom ponad obec Ždiar cez Magurku (1193m).

Pozývame Vás, aby ste sa v mysli potešili a už teraz mentálne pripravili na spoločne podujatie, ktoré sa uskutoční v dňoch **21.06. – 23.06.2024.** Našim„základným táborom“ bude **„Hotel Sova“,** priamo v obci Ždiar. Pocit domovav„základnom tábore“ si musíme vytvoriť sami, ten **sa** **nedá objednať a zaplatiť**. Je len na nás, koľkí budeme, s akým duchom prídeme, či budeme počuť džavot detí, či budeme ochotní vnímať, zdieľať sa a hovoriť o radostiach i starostiach.

**Poď sa podeliť o seba a dopraj spoznať Ťa lepšie, aký si**. Budeš v prostredí nádhernej prírody a veríme aj dobrých ľudí. Poď načerpať energiu, aby si sa vrátil „tam dolu do šedej všednosti“ duševne, duchovne i fyzicky silnejší.

Na čo sa pripraviť, tešiť a myslieť ?

**V piatok**, po spoločnej večeri predstavíme víkendový turistický program.

**V sobotu** nás čaká turistika, cykloturistika, či návšteva zaujímavých poznávacích cieľov. Turistické trasy, cyklotrasy a prechádzky budú zohľadňovať rôzne náročnosti. Alternatív bude viac a každý sa v niektorej nájde.

Plán turistických trás a zaujímavostí bude uverejnený neskôr cez web (www.cbba.sk). Tí ktorí sa na športovú turistiku „necítia vo forme“, nemusia byť sklamaní, „vychytávok“ v okolí je neúrekom.

Ako obvykle, po večeri bude priestor pre prezentovanie cestovateľských zážitkov. Večer zavŕšime pri ohníku. Voňavá slaninka, či zaujímavé rozhovory by mohli byť dostatočne motivujúce pre každého.

**Nedeľné** dopoludnie bude patriť tradičnému „Duchovnému zamysleniu“, o ktoré sa podelí niekto z nás. Nie je povinné, je však neoddeliteľnou súčasťou programu X-lógií.

Tým sa náš spoločný programu zavŕši a opäť sa vrátime do rýchlo plynúcich dní, tam dolu...

Samozrejme, kto bude chcieť, môže si víkend predĺžiť, len to musí mne alebo Andrejovi včas oznámiť.

Nový záujemcovia – prosím kontaktujte ma prosím e-mailom, alebo telefonicky

**Dôležité upozornenie ku priháškam a zálohovej platbe :**

**Prihlasovacie formuláre budú k dispozícii koncom Januára 2024 na web-e:**

[Cirkev bratská | Bratislava, Cukrová - X-lógia hľadania výšin 28: Belianske Tatry - jún 2024 (cbba.sk)](https://www.cbba.sk/svk/aktivity/turistika/446-x-logia-hladania-vysin-28-belianske-tatry)

**Prihlásiť a zložiť zálohu vo výške 35 EUR / osobu a pobyt je potrebné najneskôr do 28.04.2024 na číslo účtu: SK07 8360 5207 0042 0049 9588.**

**Dvojmiestny variabilný symbol nájdete v „Prihlasovacom formulári“. Ak platíte za viacero osôb, uveďte prosím variabilné symboly všetkých osôb za sebou napr. “10” + “11” + “12” -> „101112“.**

Tešíme sa na každého z Vás !

**Martin**

**+421 914 774 687**

**martin.duriska@zoznam.sk**

+

Andrej

andrej.vrabel@gmail.com